Demovering. - Solidariteit WêreldSolidariteit Wêreld
Tuis › Artikels › Arbeidsreg › Demovering.
Artikel 186(2)(a) van die Wet op Arbeidsverhoudinge laat effektiewelik 'n werkgewer toe om 'n werknemer te demoveer, mits die demovering geskied op 'n billike manier.
Die vraag wat onwillekeurig ontstaan is wat behels 'n billike demovering?
Selfs voor die bostaande vraag beantwoord kan word moet die vasstelling gemaak word wat presies behels 'n demovering. 'n Demovering ontstaan wanneer die werkgewer 'n werknemer se vergoedingspakket, verantwoordelikheid of status by die werkgewer wesenlik verlaag.
Gevolglik sal klein veranderings nie noodwendig 'n demovering daar stel nie, bv. indien 'n werkgewer jou werksomstandighede 'n klein bietjie afwaarts verander sal dit nie demovering aktiveer nie.
Indien die werkgewer wel jou salaris drasties verminder (sonder goeie rede) of jou funksies bykans in totaal weg neem dan sal dit 'n onbillike demovering wees wat aangeveg kan word in die Kommissie vir Versoening, Bemiddeling en Arbitrasie (KVBA).
Daar is wel gevalle waar 'n demovering billik is en gaan gewoonlik gepaard met 'n poging om ontslag te vermy. So sal 'n demovering tydens 'n afleggingsproses in 'n poging om ontslag te vermy, moontlik billik wees. Indien 'n werkgewer besluit om 'n sanksie van demovering toe te pas na die verloop van 'n dissiplinêre verhoor kan dit ook billik wees.
Demovering word in 'n ernstige lig gesien in ons land, omdat dit die gevolg het dat jou voorwaardes van indiensneming wesenlik verander word, en hoewel so 'n verandering in terme van die Gemenereg ontoelaatbaar sou wees, word daar nou voorsiening gemaak in terme van die Wet op Arbeidsverhoudinge.
Gevolglik moet werkgewers demovering met versigtigheid hanteer aangesien 'n onbillike demovering kan lei tot onder andere kompensasie bevele teen die werkgewer.
Werknemers moet egter ook nie sonder meer aanvaar dat 'n demovering altyd onbillik sal wees nie aangesien daar verskeie voorbeelde van billike demovering in ons reg bestaan.
Dit sal dus vir lede van Solidariteit goeie waarde bied om enige afwaartse verandering in hul salaris, funksie of status so gou doenlik met Solidariteit te bespreek om die billikheid al dan nie te oorweeg.